Zajac, Pavol, poslanec NR SR (2014-07-02):
Vážená pani podpredsedníčka Národnej rady, pán minister, spravodajca, dámy a páni, dovoľte mi, aby som aj ja prispel k tej debate, ktorá tu je od rána, o navrhovanom zákone. Dovoľte mi, aby som začal tým, čo hovoria odborníci na vodu, odborníci, ktorí hovoria o tom, že 21. storočie bude storočím vody. Súhlasím s pánom ministrom, aj so všetkými predrečníkmi, ktorí hovorili o tom, že z vody stáva strategická surovina. Podľa môjho názoru je to strategický prírodný zdroj. A naozaj vo svete sa pre vodu vedú vojny. Nie je bežné vo svete, keď vycestujete niekde na dovolenku, a nemusíte ísť ani do Afriky, ani do Ázie, niekedy aj tu v Európe vycestujete na dovolenku a nie je bežné to, čo je na Slovensku, že si otočíte kohútik a tečie kvalitná pitná voda, ktorú môžete piť. Sú krajiny aj v Európe, ktoré s tým majú obrovský problém. Musím povedať aj o osobnej skúsenosti, o ktorej hovoril Janko Mičovský. Naozaj ráno netiekla voda na našej ubytovni v parlamente. A bežná vec, ktorú bežne používame, odrazu otočíte kohútik, netečie, je problém. Samozrejme, ten problém bol do polhodiny vyriešený. Ale vo svete sú krajiny, kde nemôžu bežne otočiť kohútik a napiť sa z tej vody. A preto je to strategická surovina, kvôli ktorej sa aj vojny vedú. Na Slovensku, bavili sme sa tu o štatistikách Slovenského hydrometeorologického ústavu, o tom, aké vlastne zásoby vody máme. No dnes máme asi dostatočné zásoby vody pre občanov Slovenska. Ako to bude do budúcnosti? Aké budú klimatické zmeny? Už aj v posledných rokoch všetci vidíte, že u nás aj niekoľko mesiacov niekde neprší. Hovoríme, že máme dostatok vody, hlavne na Žitnom ostrove. Na východnom Slovensku občas je s tým problém, ale aj na Žitnom ostrove keď niekoľko mesiacov neprší, odrazu príde zákaz polievania v záhradkách. Prečo ten zákaz príde, keď máme takéto obrovské zásoby vody? Asi to nie je také jednoduché s tými zásobami vody. Som presvedčený, že hlavne podzemné zásoby pitnej vody na Slovensku, hlavne tie na Žitnom ostrove sú naším rodinným striebrom. Slovensko naozaj nemá obrovské zásoby ani ropy, ani plynu, ani ďalších nerastných surovín, ale podzemná voda je naším rodinným striebrom. Rodinné striebro žiadna rodina, ale ani firma vo svete nepredáva hocikedy a za hocijakú cenu. Rodinné striebro je to, čo si firma alebo rodina veľmi dobre stráži a predáva, odovzdáva z generácie na generáciu. A preto som presvedčený, že zásoby pitnej vody majú zostať pre občanov Slovenska a nemáme ich vyvážať. Ten, kto má záujem o kvalitnú pitnú vodu na Slovensku, nech sem príde podnikať, nech sem príde žiť. Ale s takou strategickou surovinou, prírodným zdrojom, rodinným striebrom sa nenarába ľahkovážne. A nevyváža sa tá voda len preto, že dneska jej máme nadbytok. Má zostať pre občanov Slovenska. Dovoľte mi, aby som sa vyjadril aj k tomu, ako je v zákone naformulovaný možný predaj vody do zahraničia. Pán minister hovorí, že je to strategická surovina a vláda chce týmto návrhom zákona zakázať vývoz vody do zahraničia. Ale je tu ten § 17a. Je tu nariadenie ako príloha príslušného návrhu zákona, kde sa definuje, koľko sa bude platiť za prepravu a prevod vody. To je to skryté slovo, privatizácia, preprava a prevod vody do zahraničia, 0,4 eura za meter kubický. Ja hovorím, ani za takú cenu dneska nevyvážajme túto vodu. A je tu ten spôsob (§ 17a), na základe ktorého sa bude dať udeliť licencia, povolenka? Dobre, tak nech je to povolenie. Ale je tu tá možnosť udeliť povolenie podľa mňa netransparentným spôsobom. Áno, záujemca musí predložiť štúdiu o bilancii vôd na Slovensku. Chcem povedať kolegovi Mičovskému, ak budú chcieť vydať tú povolenku, tak vznikne aj štúdia za sedem minút alebo za sedemdesiat minút, za pár sto eur im ju niekto urobí. Ak budú mať záujem to niekomu udeliť, tak nájde sa aj tá štúdia. Preto chcem ho upozorniť na to, nech sa nespolieha na to, že je to tam to opatrenie ohľadom štúdie, preto hovoríme, že je v tomto zákone pripravená privatizácia a vývoz vody. Dámy a páni, rozprával som sa s viacerými odborníkmi, ktorí pôsobia vo vodárenských spoločnostiach, aj s tými, ktorí sa zaujímajú o životné prostredie. Dostatočné zásoby podzemnej vody máme na Slovensku aj vďaka našim lesom, áno. Množstvo našich lesov, kvalita našich lesov je tou príčinou, že máme dostatočné zásoby vody dneska. Čo sa deje s našimi lesmi, ako sa k nim správame, ako neustálym výrubom to ich množstvo znižujeme a znižujeme, ako klesá kvalita lesov, to všetko, samozrejme, aj klimatické zmeny, o ktorých som hovoril, má vplyv na podzemné vody. Myslí si tu niekto z vás, že budeme vyvážať ďalšie zásoby podzemnej vody ešte aj do zahraničia mimo toho, že budú použité na Slovensku? To znamená, rýchlejšie budeme čerpať spodné zásoby vody. Čo potom nastane, dámy a páni? Budú oveľa rýchlejšie priesaky do tých podzemných vôd. Rýchlejšie priesaky do podzemných vôd znamenajú, že tie podzemné zásoby vody budú tými rýchlejšími priesakmi menej a menej kvalitné. To znamená, budú musieť sa použiť väčšie náklady na úpravu tejto vody. A v konečnom dôsledku to bude znamenať vyššiu cenu vody aj pre občanov Slovenska. Toto chceme, pán minister? Chceme vývozom vody do zahraničia väčším čerpaním zásob podzemnej vody spôsobiť to, že budeme viac musieť investovať na opravu a v konečnom dôsledku to zaplatí zákazník na Slovensku? Preto za seba aj za kolegov z KDH sa pripájam k tým návrhom procedurálnym, ktoré podali viacerí kolegovia, o tom, aby bol tento návrh stiahnutý z rokovania. Ale keďže poznám, ako to tu funguje, nádejam sa, a chcem vás vyzvať, aby, keď to teda prejde do druhého čítania, v druhom čítaní, z návrhu zákona boli vybraté tie body, ktoré umožňujú vývoz slovenskej pitnej vody do zahraničia. Teraz by som chcel... (Reakcia z pléna.) Pán minister, prihláste sa do rozpravy, tak budem na vás reagovať. Tak to tu funguje. Mimochodom, keď mi vstupujete do môjho vystúpenia veľmi sa ohradzujem voči tomu, aby ste osobne útočili na jednotlivých poslancov opozície. Keď dôjdu argumenty, naozaj potom prichádza k osobným útokom. Musím vám pripomenúť, že Národná rada Slovenskej republiky je kontrolným orgánom voči vláde a poslanci opozície sú tu na to, aby vládu kontrolovali, nie na to, aby schvaľovali všetko, s čím prídete. A skúste argumentovať, nie osobne útočiť. Môžem si to dovoliť aj preto, lebo ste neútočili na mňa osobne, možnože to ešte len príde, ale osobné útoky na kolegov poslancov z opozície sa mi veľmi nepáčili, lebo naozaj potom som mal dojem, že končia argumenty. A tam prichádzajú osobné útoky. Ja som si predtým nevšimol, že by na vás osobne útočili, až následne. Teraz by som chcel... (Reakcia z pléna.) Pán spravodajca, takisto máte možnosť prihlásiť sa do rozpravy kedykoľvek ako pán minister. Dámy a páni, podľa názoru ministra životného prostredia, ale aj ja som sa vyjadril, dneska asi máme dostatok vody na Slovensku, takže s tým sa dneska dá súhlasiť, že tej vody aj jej podzemných zásob máme dostatok. A preto sa veľmi čudujem aktivite podriadenej organizácie ministerstva životného prostredia, a to Vodohospodárskej výstavby, ktorá v posledných týždňoch požiadala o vydanie územného rozhodnutia, čo sa týka obce Tichý Potok, na vodárenskú nádrž Tichý Potok. Okresný úrad v Prešove poveril obec Tichý Potok ako príslušný stavebný úrad, ktorý má vykonať územné konanie a vydá územné rozhodnutie pre stavbu vodohospodárskej nádrže Tichý Potok. Tu je tá žiadosť. Táto žiadosť (Ukázanie písomnosti.) bola vydaná na základe žiadosti Vodohospodárskej výstavby, štátny podnik (v zastúpení Ing. Ladislav Lazár). Je to vaša podriadená organizácia. Ak vody na Slovensku máme dosť, prečo sú podnikané kroky k tomu, aby bolo začaté územné konanie na túto vodohospodársku nádrž? Občania obce Tichý Potok si neprajú takúto nádrž. Dneska bola v Národnej rade starostka tejto obce a deklarovala názor občanov, ktorí si neprajú takúto nádrž. A je paradoxné až groteskné, až tragikomické, že štát poveril obec Tichý Potok, aby vydala takéto územné rozhodnutie. Povedal som to na tlačovke, poviem to aj teraz, vy chcete po tej obci, aby si sama nasadila slučku a ešte aj odkopla vám stoličku. Dámy a páni, v obci Tichý Potok sa v posledných mesiacoch dejú rôzne komické záležitosti. Objaví sa tam firma, projektant, ktorý ide tejto obci naprojektovať dažďovú kanalizáciu. Tá obec má okolo 350 obyvateľov, tri štvrtiny z tých obyvateľov nemajú dažďové zvody. Kde budú tú dažďovú a ako budú tú dažďovú kanalizáciu zachytávať? Veľmi čudné veci sa tam dejú. Čo je za tým? Dámy a páni, je za tým biznis. Je to tristomiliónová zákazka, tristopäťdesiatmiliónová zákazka? To už je terno pre betónovú loby. Našťastie, Brusel, Európska komisia nám neschválila európske peniaze na tento projekt. Ale, viete, betónová loby, stavebné firmy vedia tlačiť na vládu a vedia argumentovať. Možnože sa nájde to v štátnom rozpočte. Na tú výstavbu je dôvodom nádrž na pitnú vodu, druhým dôvodom sú protipovodňové opatrenia, keď nádrž by slúžila ako protipovodňové opatrenie. Ale za vlády Ivety Radičovej táto obec na svojom území realizovala protipovodňové opatrenia, hrádzky, suché poldre, reguláciu bystrín. Zamestnalo sa pritom niekoľko desiatok ľudí. Na jar, keď boli búrky, prietrže mračien, dažde veľké, tieto opatrenia im zafungovali. Touto cestou sa, pán minister, treba vybrať, a nie stavať vodárenskú nádrž, ktorej priehrada má 600 metrov za obcou byť a jej priehradný múr má byť vo výške 60 metrov. Vodárenská nádrž slúži aj na protipovodňové opatrenia, ale musí byť aj vhodne prevádzkovaná. Ak je vodárenská nádrž naplnená na maximum a sú veľké dažde, tak púšťa všetko. Skúste si spomenúť, ako to fungovalo, keď Ružín bol plný pred troma rokmi? Čo sa vtedy stalo? Všetko púšťal. V Malej Lodine, v Kysaku, v Obišovciach by vedeli o tom rozprávať. Takže vodárenská nádrž slúži ako protipovodňové opatrenie len do určitého času. Vody máme dostatok, ale ideme budovať obrovskú nádrž. Na východnom Slovensku je na niektorých miestach problém s pitnou vodou, ako o tom hovoril aj kolega Vilo Novotný, ale vodná nádrž Starina ide zhruba na polovičný výkon. Dala by sa tam určitými opatreniami zväčšiť kapacita odberu. Máme niekoľko úpravní na pitnú vodu na východnom Slovensku, ktoré sú odstavené. Určitým zainvestovaním do týchto úpravní znova by sme vedeli zvýšiť kapacitu odberu povrchových vôd, ktoré upravuje vodárenská spoločnosť. Mimochodom, v obci Tichý Potok takýto odber a úpravňa existuje. A keď hovoríme o kvalite podzemných vôd, tak to, samozrejme, súvisí aj s kanalizáciami, ktoré máme, alebo skôr nemáme vo viacerých obciach na Slovensku, hlavne na východnom Slovensku. Naozaj ako investovať do vodárenskej nádrže 350 miliónov, zničiť život občanom tejto malej obce aj tým, že sa bude budovať 5 rokov a ťažké nákladné vozidlá tam budú dennodenne navážať obrovské množstvá štrkov, nebolo by lepšie zainvestovať, na jednej strane som to spomínal, do tých úpravní alebo na zväčšenie odberu tej kapacity zo Stariny. Kolega Chren spomínal, či by sa nedalo urobiť potrubie zo Žitného ostrova niekde na východné Slovensko. Boli kedysi také plány. Naozaj je to otázka aj efektívnosti a ekonomickej návratnosti, ale stavať takúto obrovskú nádrž je čisto v záujme veľkých stavebných firiem. A ešte som chcel povedať, áno, investujme do kanalizácií v týchto obciach a potom budeme mať lepšie aj spodné vody. Preto vás, pán minister, vyzývam, aby ste zastavili aktivity svojej podriadenej organizácie štátneho podniku Vodohospodárska výstavba, aby prestal s aktivitami, ktoré smerujú k výstavbe vodohospodárskej nádrže Tichý Potok. Dámy a páni, naozaj, na úvod som spomenul podzemné zásoby kvalitnej pitnej vody na Slovensku ako naše rodinné striebro. Zachovajme si ho, nepredávajme ho do zahraničia a nehazardujme s vodou, ktorá nás drží nad vodou. (Potlesk.)